P r i j e d l o g

Na temelju članka 107. stavaka 2. i 3. Zakona o obrani (Narodne novine, br. 73/13, 75/15, 27/16, 110/17 – Odluka Ustavnog suda Republike Hrvatske, 30/18, 70/19 i 155/23), uz prethodnu suglasnost ministra nadležnoga za poslove civilnog zračnog prometa, donosim

PRAVILNIK

O IZMJENAMA I DOPUNAMA PRAVILNIKA O LETENJU VOJNIH ZRAKOPLOVA

**Članak 1.**

U Pravilniku o letenju vojnih zrakoplova (Narodne novine, br. 72/16) članak 112. mijenja se i glasi:

„Članak 112.

(1) Za sigurno uzlijetanje i slijetanje vojnih zrakoplova čije performanse ili opremljenost zahtijevaju primjenu nestandardnih procedura i postupaka potrebno je utvrditi posebne postupke i procedure.

(2) Postupci iz stavka 1. ovoga članka sastavni su dio Upute o letenju vojnih zrakoplova ili dokumenata iz članka 30. stavka 2. ovoga Pravilnika.

(3) Posebne postupke i procedure iz stavka 1. ovoga članka utvrđuje zapovjednik HRZ-a uz prethodno mišljenje pružatelja usluga u zračnoj plovidbi i suglasnost ustrojstvene jedinice Ministarstva obrane nadležne za vojni zračni promet.

(4) Kontrolori zračnog prometa koji pružaju uslugu vođenja vojnih zrakoplova po postupcima iz stavka 1. ovoga članka moraju za to biti odgovarajuće osposobljeni.“

**Članak 2.**

U članku 177. stavak 4. mijenja se i glasi:

„(4) Vrijeme aktivne letačke pripravnosti može trajati najviše 14 sati kontinuirano za sve vrste pripravnosti, osim za dežurni borbeni dvojac (DBD) i helikopterske posade za potragu i spašavanja vojnog zrakoplova (Helikopterska posada za vojni SAR). Trajanje aktivne letačke pripravnosti dulje od 14 sati kontinuirano dopušteno je kada je to nužno za dovršenje započete letačke zadaće.“

**Članak 3.**

(1) U cijelom tekstu Pravilnika o letenju vojnih zrakoplova (Narodne novine, br. 72/16) naziv „Hrvatsko ratno zrakoplovstvo i protuzračna obrana“ zamjenjuje se nazivom „Hrvatsko ratno zrakoplovstvo“, kratica „HRZ i PZO“ zamjenjuje se kraticom HRZ i kratica „SSVZP“ zamjenjuje se izrazom „ustrojstvena jedinica Ministarstva obrane nadležna za vojni zračni promet“.

**Članak 4.**

Ovaj Pravilnik stupa na snagu osmoga dana od dana objave u Narodnim novinama.

**POTPREDSJEDNIK VLADE REPUBLIKE HRVATSKE**

**I MINISTAR OBRANE**

**Ivan Anušić**

KLASA:

UBROJ:

Zagreb,